കന്നി പരീക്ഷണത്തില് ചരിത്രംകുറിച്ച് വിമാനവാഹിനി വിക്രാന്ത് കൊച്ചി: കടലിലെ ആദ്യത്തെ പരീക്ഷണയോട്ടത്തില് തന്നെ മുഴുവന് സാങ്കേതിക സംവിധാനങ്ങളും വിജയകരമായി പ്രവര്ത്തിപ്പിക്കുകയെന്ന ചരിത്രനേട്ടം കുറിച്ച് വിമാനവാഹിനിക്കപ്പല് വിക്രാന്ത്. വെല്ലുവിളികളെ അതിജീവിച്ച് ആഭ്യന്തരമായി രൂപകല്പന ചെയ്ത് വിമാനവാഹിനി നിര്മ്മിച്ചത് അഭിമാനകരമായ നേട്ടമാണെന്ന് ദക്ഷിണനാവികത്താവളം മേധാവി വൈസ് അഡ്മിറല് എ.കെ. ചൗളയും കപ്പല്ശാലാ മുന് ഡയറക്ടറും ചെയര്മാന്റെ ഉപദേഷ്ടാവുമായ സുരേഷ്ബാബുവും പറഞ്ഞു. കപ്പല് സന്ദര്ശിച്ച മാദ്ധ്യമപ്രവര്ത്തകരോട് സംസാരിക്കുകയായിരുന്നു ഇരുവരും. അഞ്ചുദിവസംനീണ്ട കടലിലെ ആദ്യത്തെ പരീക്ഷണയോട്ടം സമ്ബൂര്ണ വിജയമാണെന്ന് എ.കെ. ചൗള പറഞ്ഞു. നിര്മാണത്തിനുള്ള 76 ശതമാനം വസ്തുക്കളും ഇന്ത്യന് നിര്മിതമാണ്. വിമാനവാഹിനി നിര്മാണത്തില് ഇന്ത്യ സ്വാശ്രയത്വം കൈവരിച്ചു. ന്യൂഡല്ഹിയിലെ നാവിക ആസ്ഥാനം, ദക്ഷിണ നാവികത്താവളം, കൊച്ചി കപ്പല്ശാല എന്നിവയുടെ കൂട്ടായ വിജയമാണിതെന്ന് അദ്ദേഹം പറഞ്ഞു. യുദ്ധക്കപ്പല് നിര്മാണത്തിലെ നാഴികക്കല്ലാണ് വിക്രാന്തെന്ന് സുരേഷ്ബാബു പറഞ്ഞു. രണ്ടോമൂന്നോ കടല് പരീക്ഷണങ്ങള്ക്ക് ശേഷമാണ് മുമ്ബ് കപ്പലുകളുടെ മുഴുവന് സംവിധാനങ്ങളും വിജയിച്ചിരുന്നത്. റഷ്യ തന്നില്ല, ഉരുക്ക് സ്വന്തം വിമാനവാഹിനിക്ക് ആവശ്യമായ പ്രത്യേകയിനം ഉരുക്ക് റഷ്യയില്നിന്ന് വാങ്ങാനായിരുന്നു തീരുമാനം. ഉരുക്ക് നല്കുന്നതില്നിന്ന് റഷ്യ പിന്മാറി. തുടര്ന്ന് മഹാരാഷ്ട്രയിലെ നേവല് മെറ്റീരിയല് റിസര്ച്ച് ലബോറട്ടറീസ് ശക്തിയേറിയ ഉരുക്ക് നിര്മാണ സാങ്കേതികവിദ്യ വികസിപ്പിച്ചു. സ്റ്റീല് അതോറിറ്റി ഒഫ് ഇന്ത്യയാണ് സാങ്കേതികവിദ്യ പ്രകാരം ഉരുക്ക് നിര്മിച്ചത്. 24,000ടണ് ഉരുക്ക് കപ്പലിന്റെ ചട്ടക്കൂടിന് ഉപയോഗിച്ചു. മൂന്ന് ഈഫല് ഗോപുരം നിര്മിക്കാന് കഴിയുന്ന ഉരുക്കാണിതെന്ന് നേവല് ആര്ക്കിടെക്ട് കമാന്ഡര് മനോജ്കുമാര് പറഞ്ഞു. നാവികസേനയുടെ പ്രാഥമിക രൂപരേഖ പ്രകാരം അന്തിമരൂപകല്പ്പനയും നിര്മാണവും ഒരേസമയം നടത്തുന്ന രീതിയാണ് വിക്രാന്തിന് സ്വീകരിച്ചത്. ഇതുമൂലം ഏറ്റവും പുതിയ സാങ്കേതികവിദ്യകള് സ്വീകരിക്കാന് കഴിഞ്ഞു. 2600 കിലോമീറ്റര് കേബിള് വിക്രാന്തില് ഉത്പാദിപ്പിക്കുന്ന വൈദ്യുതിക്ക് കൊച്ചി നഗരത്തിന്റെ പകുതി ആവശ്യം നിറവേറ്റാനാകും. ടൗണ്ഷിപ്പ് പോലെയാണ് 12 നിലകളുള്ള വിക്രാന്ത്. ഡീസല് ജനറേറ്ററുകളാണ് വൈദ്യുതി ഉത്പാദിപ്പിക്കുന്നത്. വൈദ്യുതി വിതരണത്തിന് ഉപയോഗിച്ച കേബിളിന്റെ ആകെ നീളം 2600 കിലോമീറ്ററാണ്. കൊച്ചിയില്നിന്ന് ന്യൂഡല്ഹിയിലെത്തുന്ന ദൂരം. ഭാരത് ഹെവി ഇലക്ട്രിക്കല്സാണ് വൈദ്യുത സാമഗ്രികള് നല്കിയതെന്ന് ഇലക്ട്രിക്കല് സീനിയര് ഓവര്സീയര് കമാന്ഡര് ശ്രീജിത്ത് പിള്ള പറഞ്ഞു. പറക്കാന് റഷ്യന് സഹായം മേല്ത്തട്ടിലാണ് വിമാനങ്ങള് ഇറങ്ങുന്നതും പറക്കുന്നതും. ഇതിനാവശ്യമായ ആശയവിനിമയസംവിധാനങ്ങള് റഷ്യന് സങ്കേതികവിദ്യ പ്രകാരമാണ് സ്ഥാപിച്ചത്. കടല്യാത്രയ്ക്ക് ആവശ്യമായ ഉപകരണങ്ങളും റഷ്യയില് നിന്നിറക്കുമതി ചെയ്തതാണ്.